Først var det en ny pædagoguddannelse i Skørping. Nu er det muligheden for at uddanne sig til socialrådgiver i Hjørring, der bliver droppet. Det er blevet besluttet, efter det ikke længere er et krav fra regeringens side, at udflytte uddannelse til byer uden for landets fire største byer. SSH-dekan Rasmus Antoft ærgrer sig, men fordi udflytningen af uddannelsen er underfinansieret, vælger Aalborg Universitet at beholde de 50 studiepladser. Det bliver på på det nuværende campus i Aalborg Øst. - Det er ærgerligt at udflytningen af socialrådgiveruddannelsen trækkes tilbage med så kort varsel. Det beklager vi over for de studerende, der har indstillet sig på at kunne læse til socialrådgiver i Hjørring. Men vi håber, at de vil studere i Aalborg, hvor vi har en god socialrådgiveruddannelse med et rigtig godt studiemiljø, siger dekan Rasmus Antoft. AAU har arbejdet tæt sammen med Hjørring Kommune om at få oprettet den nye uddannelse, men de to uddannelsesinstitutioner arbejder fortsat sammen om at udflytte dele af medicinstudiet samt kandidaten i folkesundhedsvidenskal til Hjørring. Det er kun udflytningen af socialrådgiveruddannelsen til Hjørring, der trækkes tilbage.

Referat:
Det bliver ikke muligt at tage en uddannelse som socialrådgiver i Hjørring fra 2023 alligevel.